Savnet skiløper funnet - skjønte ikke oppstyret
- Vi har funnet ham i god form, i en scooterløype på vei tilbake til hytta. Han hadde visstnok liten forståelse for hvorfor han ble lett etter, sier operasjonsleder Tor Mauseth i Sør-Trøndelag politidistrikt til VG Nett. Politiet fikk meldingen om den savnede klokken 18.41. - Vi har etablert en leteaksjon med ressurser fra Røde Kors i samarbeid med politiet, sa Mauseth til VG Nett tidligere i kveld. På grunn av svært dårlig vær i området var det ifølge Mauseth helt utelukkket å sette inn helikopter i søket. Derfor satte frivillige i gang med scootersøk i området. Mannen var kun kledd og utstyrt for dagstur og ikke for overnatting, etter å ha lagt ut på tur fra Dindalshytta. Ifølge operasjonslederen gikk sveitseren først i følge med en fransk kamerat, men han skal senere ha snudd, mens sveitseren fortsatte videre. - Vi har hatt litt språkproblemer, ettersom personen som meldte fra til oss er norsk og ikke så veldig god i fransk, sa Mauseth til VG Nett. Det skal ha vært den franske kameraten som først slo alarm.
Den sveitsiske skiløperen som lørdag kveld var savnet i Oppdal, skjønte ikke oppstyret da han ble funnet i god behold.